Um seljari ikki hevur tikið av einum boði um keyp, kann keypari taka aftur sítt boð við at geva seljara fráboðan um hetta. Tá ið eitt boð er sent Skyn, og seljari hevur góðtikið boðið, er keypsavtala gjørd. Keypari kann undir ávísum treytum iðra keypsavtaluna sambært reglunum í kapitul 2 ella 3 í løgtingslóg nr. 137 frá 6. oktober 2011 um brúkaravernd í sambandi við at keypa og selja fastogn o. a. Seljari kann frítt velja og vraka ímillum øll innkomin boð. Seljari hevur ikki skyldu at taka við hægsta boði. Býður seljari boðgeva ognina fyri aðra upphædd enn hana, sum boðin er, verður hetta roknað sum, at seljari ikki tekur av upprunaliga boðnum. Samstundis er hetta at rokna sum nýtt bindandi tilboð frá seljara.